Mauna Kea-Observatoire

Op 4.200 Meter Héicht um Vulkan Mauna Kea op Hawaii, der gréisster Insel vum Archipel, steet ee vun de bedeitendsten astronomeschen Observatoire vun eiser Zäit. Obwuel d'Teleskopen um Mauna Kea vu verschiddenen Universitéiten an Institutiounen aus 11 Natioune bedriwwe ginn, gi si kollektiv als Mauna Kea-Observatoire bezeechent.

D'Plaz vum Observatoire ass fir de Betrib ideal, well op där Héicht d'Loft schonn zimmlech dënn ass an extreem dréchen (eng Viraussetzung fir Infraroutastronomie), a well d'Spëtzt vum Bierg normalerweis iwwer de Wolleke läit. D'Qualitéit vun astronomesche Fotoen ass doduerch méi héich.

Tëscht 1968 an 1999 goufen am Ganzen néng Spigelteleskope fir den opteschen an infraroude Spektralberäich a Betrib geholl, dorënner d'Gemini North- an d'Subaru-Teleskop mat engem Haaptspigel vu jee aacht Meter Duerchmiesser, souwéi déi zwee Teleskope vum W. M. Keck Observatoire, déi een (aus ville klenge sechseckege Segmenter zesummegesaten) Haaptspigel vun 10 Meter Duerchmiesser hunn a bis Juli 2007 déi gréisst optesch Teleskope vun der Welt duerstellen. Si goufen duerch d'Gran Telescopio Canarias mat engem Spigelduerchmiesser vun 10,4 m ofgeléist.
Déi béid Teleskope kënnen och zesummen als opteschen Interferometer bedriwwe ginn.

Nieft den opteschen Teleskope gëtt et och dräi Instrumenter fir de Submillimeter-Beräich (Mikrowellen). D'Submillimeter Array besteet aus aacht Antennen mat engem Duerchmiesser vu jee sechs Meter a gouf eréischt am Joer 2002 fäerdeg. Um Mauna-Kea steet och nach ee Radioteleskop vu 25 Meter Duerchmiesser, dat zesumme mat anere Radioteleskope weltwäit als radioastronomeschen Interferometer zum Asaz kënnt.

+ Teleskopen um Mauna Kea Teleskop Duerchmiesser Aart Bedreiwer Zanter UH 0.6m 0,6 m Optesch Universitéit vun Hawaii 1968 UH 2.2m 2,2m Optesch/Infrarout Universitéit vun Hawaii 1970 United Kingdom Infrared Telescope UKIRT 3,8m Infrarout Groussbritannien 1979 NASA Infrared Telescope Facility IRTF 3,0m Infrarout NASA 1979 Canada-France-Hawaii Telescope CFHT 3,6m Optesch/Infrarout Kanada, Frankräich, Univ. Hawaii 1979 Caltech Submillimeter Observatory CSO 10,4m Submillimeter Caltech, NSF 1987 James Clerk Maxwell Telescope JCMT 15m Submillimeter, Millimeter Groussbritannien, Kanada, Holland 1987 Eng Antenn vum Very Long Baseline Array 25m Radio NRAO, AUI, NSF 1992 Keck I 10m Optesch/Infrarout Caltech, Universitéit vu Kalifornien 1992 Keck II 10m Optesch/Infrarout Caltech, Universitéit vu Kalifornien 1996 Subaru-Teleskop 8,2m Optesch/Infrarout NOAJ (Japan) 1999 Gemini-Nord 8,1m Optesch/Infrarout Gemini-Observatoire 1999 Submillimeter Array SMA 8 * 6m Submillimeter-Interferometer Smithsonian Astrophysical Observatory, Taiwan 2002

 Kuckt och 

 Paranal-Observatoire
 La Silla-Observatoire
 Cerro Tololo Inter-American Observatory
 European Extremely Large Telescope

 Um Spaweck 

  Websäit vum Mauna-Kea-Observatoire

Kategorie:Astronomesch Observatoiren
Kategorie:Radioastronomie
Kategorie:Teleskopen